Malema, Ndlozi vandag weer in hofMalema en Ndlozi na ‘n vorige hofverskyning. (Foto: EFF/Twitter) Julius Malema, leier van die EFF, en EFF-LP Mbuyiseni Ndlozi verskyn Dinsdag weer in die Randburg-landdroshof op aanklagte van aanranding. Malema en Ndlozi word, ná volgehoue druk deur AfriForum, deur die Nasionale Vervolgingsgesag (NVG) vervolg vir die beweerde aanranding van ŉ kolonel in die SAPD. Die twee het glo in April 2018 by die begrafnis van Winnie Madikizela-Mandela ŉ senior polisielid in uniform aangerand. Die voorval is op kringtelevisiekameras vasgevang. Die polisielid het ŉ klag by die polisie aanhangig gemaak. Die saak het oënskynlik geen aandag geniet nie tot die burgerregtegroep AfriForum se private vervolgingseenheid in Januarie verlede jaar oor die ondersoek navraag gedoen het. In Julie verlede jaar het AfriForum aangekondig dat hy die hof met ŉ mandamus-aansoek nader om die NVG te dwing om ŉ besluit oor die vervolging van die twee te neem. Die NVG het ná volgehoue druk herbesin oor sy aanvanklike weiering om te vervolg en wel vervolging ingestel. Malema en Ndlozi voer aan die betrokke polisielid het probeer keer dat hulle toegang verkry tot die voormalige apartheidstryder “se laaste rusplek”. Aanhitsing Die DA het intussen Maandag strafregtelike klagte teen Malema en EFF-LP Nazier Paulsen by die Kaapstadse polisiestasie aanhangig gemaak. Natasha Mazzone, DA-hoofsweep, het die twee verkla oor hul sosialemediaplasing wat geweld aanhits. Malema en Paulsen het plasings op sosiale media gemaak rakende die gebeure wat verlede Dinsdag buite die Senekal-landdroshof in die Vrystaat ontvou het. Malema het Woensdag ŉ video van boere voor en in die landdroshof getwiet met die byskrif: “Magwala a chechele morago! (Lafaards beweeg na agter) Vegters val aan!” Paulsen het op sy beurt later ŉ foto van ŉ masjiengeweer met die onderskrif “Maak gereed!” geplaas. Malema het Saterdag ook ŉ foto van ŉ masjiengeweer op Twitter gelaai. “Die DA veroordeel ten sterkste hierdie roekelose poging van die EFF-leierskap om geweld aan te hits op hierdie toenemend delikate tydstip in Suid-Afrika se demokratiese bedeling,” het Mazzone gesê. “Ons het die naweek al talle plasings gesien van EFF-volgelinge wat foto’s van gewere plaas en skote in video’s afvuur ter ondersteuning van Malema se uitsprake. “Die EFF vertoon sy ware kleure. Malema en sy boewe het geen respek vir die oppergesag van die reg nie, hul enigste bydrae tot die Suid-Afrikaanse politieke landskap is chaos, geweld en ŉ duidelike poging om demokratiese instellings te vernietig.” Die Suid-Afrikaanse Polisie (SAPD) kan nie langer hande gevou sit en Malema se geweld ignoreer nie, meen Mazzone. “Veral in die lig van die vinnige optrede en ywer waarmee die polisie die vermeende aanstigter van die geweld by Senekal agternagesit het.” Die onus rus nou op die parlement en die polisie om Malema en sy groep kwasi-rewolusionêre tot verantwoording te roep vir hul brutale aanhitsing van geweld. “Die EFF het te lank met hierdie soort gedrag weggekom, wat hulle toenemend aangemoedig het om te sê en te doen wat hulle wil.” Die DA het Malema en Paulsen ook by die parlement se etiekkomitee verkla oor hul uitlatings op sosiale media.